KOMMISSIONENS BESLUTNING af 2. februar 1998 om bemyndigelse af medlemsstaterne til midlertidigt at træffe hasteforanstaltninger mod spredning af Thrips palmi Karny, for så vidt angår Thailand (98/109/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i medlemsstaterne af skadegørere på planter eller planteprodukter og mod deres spredning inden for Fællesskabet (1), senest ændret ved direktiv 97/14/EF (2), særlig artikel 15, stk. 3, og

ud fra følgende betragtninger:

Hvis en medlemsstat mener, at der er overhængende risiko for indslæbning på dens område af Thrips palmi Karny fra et tredjeland, kan den midlertidigt træffe alle de nødvendige supplerende foranstaltninger til at beskytte sig mod denne risiko;

som følge af påvisninger af Thrips palmi Karny på afskårne blomster af Orchidaceae med oprindelse i Thailand har flere medlemsstater truffet officielle foranstaltninger for at beskytte EF's område mod risikoen for indslæbning af den nævnte skadegører og har indført supplerende specifikke overvågningsprocedurer for nævnte skadegører på den pågældende vare;

på grund af disse stadige påvisninger af Thrips palmi Karny bør der træffes hasteforanstaltninger gældende for hele EF for at sikre mere effektiv beskyttelse mod indslæbning i EF af Thrips palmi Karny fra det nævnte land; disse foranstaltninger bør omfatte krav om et plantesundhedscertifikat for afskårne blomster af Orchidaceae med oprindelse i Thailand kombineret med en officiel erklæring om, at produktionsstedet er fundet fri for Thrips palmi Karny, eller at sendingen er blevet underkastet en passende behandling ved rygning for at sikre frihed for Thysanoptera;

hvis det viser sig, at de hasteforanstaltninger, der er nævnt i artikel 1 i denne beslutning, ikke er tilstrækkelige til at forhindre indslæbning af Thrips palmi Karny eller ikke er blevet overholdt, bør der forudses strengere eller alternative foranstaltninger;

virkningerne af hasteforanstaltningerne vil løbende blive vurderet i 1997/98, og eventuelle efterfølgende foranstaltninger gældende for indførelse af afskårne blomster af Orchidaceae med oprindelse i Thailand vil blive overvejet på baggrund af resultaterne af denne vurdering;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Afskårne blomster af Orchidaceae med oprindelse i Thailand må kun føres ind på EF's område, hvis foranstaltningerne i bilaget til denne beslutning overholdes. De supplerende foranstaltninger i bilaget gælder kun for sendinger, der afsendes fra Thailand, efter at Kommissionen har underrettet Thailand om disse foranstaltninger.

Artikel 2

Inden den 30. august 1998 underretter indførselsmedlemsstaterne Kommissionen og de øvrige medlemsstater om, hvor store mængder der er indført i henhold til denne beslutning, og forelægger samtidig en detaljeret teknisk rapport om den officielle undersøgelse, der er nævnt i punkt 3 i bilaget.

Artikel 3

Denne beslutning tages op til fornyet overvejelse senest den 30. september 1998.

Artikel 4

Denne beslutning er rettet til medlemsstaterne.

Udfærdiget i Bruxelles, den 2. februar 1998.

På Kommissionens vegne

Franz FISCHLER

Medlem af Kommissionen

(1) EFT L 26 af 31. 1. 1977, s. 20.

(2) EFT L 87 af 2. 4. 1997, s. 17.

BILAG

Ved anvendelsen af artikel 1 skal følgende hasteforanstaltninger overholdes:

1. For afskårne blomster af Orchidaceae gælder følgende:

a) de skal være produceret på et produktionssted, der er fundet fri for Thrips palmi Karny ved officielle undersøgelser, der har fundet sted mindst en gang om måneden i de sidste tre måneder inden udførsel, eller

b) sendingen skal inden udførsel være underkastet en egnet behandling ved rygning for at sikre frihed for Thysanoptera.

2. De afskårne blomster af Orchidaceae skal være ledsaget af et plantesundhedscertifikat, som er udstedt i Thailand i henhold til artikel 7 og 12 i direktiv 77/93/EØF på grundlag af kravene i punkt 1.

I certifikatet skal det i rubrikken »Supplerende erklæring« angives, om muligheden i punkt 1, litra a), eller muligheden i punkt 1, litra b), er blevet anvendt, og det skal desuden i de tilfælde, hvor muligheden i punkt 1, litra b), er blevet anvendt, i rubrikken »Frigørelse for skadegørere og/eller desinfektionsbehandling« indeholde nærmere oplysninger om den behandling ved rygning, der har fundet sted inden udførsel.

3. De afskårne blomster af Orchidaceae skal med henblik på indførelse i EF undersøges i henhold til artikel 12, stk. 1, litra a), i direktiv 77/93/EØF af de i direktivet nævnte officielle ansvarlige organer.